โบรกฯ ฟันธง! ITEL กำไร Q4/60 โตแรง 2 เท่าตัว แนะ “ซื้อ” เป้า 6 บาท
ITEL ลุ้นกำไรไตรมาส 4/60 โตแรง 2 เท่าตัว จากการเติบโตของธุรกิจดาต้าเซ็นเตอร์ ฟากโบรกฯ แนะ "ซื้อ" เคาะเป้าสูง 6 บาท มั่นใจปี 61 กำไรโตทะลุ 120 ล้านบาท
6 ก.พ. 2561

“ข่าวหุ้นธุรกิจออนไลน์” ได้ทำการรวบรวมข้อมูลและบทวิเคราะห์ บริษัท อินเตอร์ลิ้งค์ เทเลคอม จำกัด (มหาชน) หรือ ITEL หลังเริ่มเข้าสู่ช่วงประกาศผลประกอบการงวดไตรมาส 4/60 และงวดปี 2560 โดยนักวิเคราะห์คาดว่า ITEL จะประกาศรายได้ออกมามีกำไรสูงเกือบ 2 เท่าตัว จากการเติบโตของธุรกิจดาต้าเซ็นเตอร์
โดยราคาหุ้น ITEL ปิดตลาดวานนี้ (6 ก.พ. 61) อยู่ที่ระดับ 4.92 บาท ลดลง 0.02 บาท หรือ 0.40% สูงสุดที่ระดับ 4.98 บาท ต่ำสุดที่ระดับ 4.88 บาท ด้วยมูลค่าการซื้อขาย 21.62 ล้านบาท
ด้านนายณัฐนัย อนันตรัมพร กรรมการผู้จัดการ ITEL เปิดเผยว่า บริษัทตั้งเป้ารายได้ในปี 2561 อยู่ที่ 1,400 ล้านบาท เนื่องจากคาดว่าจะทยอยรับรู้รายได้จาก Data Service และ Data Center กว่า 750 ล้านบาท รวมถึงโครงการอื่นๆ อีกกว่า 650 ล้านบาท ซึ่งเป็นไปตามแผนการดำเนินงานที่วางแผนไว้ตั้งแต่ก่อนเข้าตลาด
โดยธุรกิจการให้บริการโครงข่ายปี 2561 คาดจะมีรายได้เติบโต 20-30% จากปี 2560 เนื่องจากคาดว่างาน Security as a service โครงการติดตั้งและบริหารจัดการกล้องวงจรปิด (CCTV) เชื่อมต่อโครงข่ายอินเทอร์เน็ต ของหน่วยงานภาครัฐในต่างจังหวัด มูลค่า 100 ล้านบาท จะมีความชัดเจนในเดือน มี.ค.-เม.ย. 2561 โดยปัจจุบันอยู่ระหว่างดำเนินการยื่นจัดซื้อพิเศษ
ขณะเดียวกันบริษัทเองยังได้โครงการเช่าบริการระบบเครือข่ายเสมือนของการประปาส่วนภูมิภาค (กปภ.) มูลค่าจำนวน 22.9 ล้านบาท ระยะเวลาสัญญา 20 เดือน โดยบริษัทจะเริ่มรับรู้รายได้เดือนละประมาณ 1 ล้านบาท ตั้งแต่เดือน ก.พ. 2561
ส่วนธุรกิจการให้บริการพื้นที่ดาต้าเซ็นเตอร์ปี 2561 คาดจะมีรายได้เติบโต 30-40% จากปี 2560 เนื่องจากรับรู้รายได้จากการเช่าพื้นที่ดาต้าเซ็นเตอร์แห่งแรกจำนวน 348 แร็คส์ โดยปัจจุบันมีลูกค้าเข้ามาใช้พื้นที่อยู่ที่ 95%
ด้านดาต้าเซ็นเตอร์แห่งที่ 2 จำนวน 624 แร็คส์ ซึ่งร่วมลงทุนกับพันธมิตร 2 ราย ได้แก่ บริษัท แอ็ดวานซ์ อินฟอร์เมชั่น เทคโนโลยี จำกัด (มหาชน) หรือ AIT และบริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ภายใต้การดำเนินงานของบริษัท เจเนซิส ดาต้า เซ็นเตอร์ จำกัด ปัจจุบันได้เซ็นสัญญากับลูกค้าหน่วยงานราชการ และกลุ่มธนาคาร เพื่อเช่าใช้พื้นที่กว่า 8% คาดว่าลูกค้าจะทยอยย้ายเข้า และรับรู้รายได้ช่วงไตรมาส 1/2561
อีกทั้งบริษัทได้ยื่นรายละเอียดคุณสมบัติของบริษัทไปยังกลุ่มสถาบันการเงินเพื่อให้บริการเช่าใช้พื้นที่ดาต้า เซ็นเตอร์ ประมาณ 120 แร็คส์ หรือ 20% ของพื้นที่ให้บริการไปเมื่อเดือน ม.ค. 2561 ที่ผ่านมา คาดว่าลูกค้าจะคัดเลือกผู้ผ่านคุณสมบัติและเชิญไปเสนอราคาในช่วงเดือน ก.พ.-มี.ค. 2561 หากบริษัทเป็นผู้ชนะ จะทำให้เป็นไปตามเป้าหมายที่ตั้งไว้ว่าจะมีลูกค้าเซ็นสัญญา 30% ภายในช่วงไตรมาส 1/2561
ด้านบล.ฟิลลิป (ประเทศไทย) ประเมินว่า แนวโน้มผลการดำเนินงาน ITEL ในไตรมาส 4/2560 จะมีกำไรสุทธิอยู่ที่ 32.8 ล้านบาท เพิ่มขึ้น 183.7% จากไตรมาสเดียวกันปีก่อน ที่มีกำไรสุทธิอยู่ที่ 11.5 ล้านบาท และเพิ่มขึ้น 18.6% จากไตรมาสก่อน ที่มีกำไรสุทธิอยู่ที่ 27.6 ล้านบาท
อีกทั้งยังปรับกำไรสุทธิปี 2560 มาอยู่ที่ 103.6 ล้านบาท เพิ่มขึ้น 54.1% จากปีก่อน ที่มีกำไรสุทธิอยู่ที่ 67.2 ล้านบาท และปรับกำไรสุทธิปี 2561 มาอยู่ที่ 124.4 ล้านบาท เพิ่มขึ้น 20% จากปีก่อน พร้อมแนะนำ “ซื้อ” โดยให้ราคาพื้นฐานปี 2561 ที่ 6 บาท
ด้านนักวิเคราะห์ บล.เออีซี ระบุ แนะนำ “ซื้อ” หุ้น ITEL ในราคาเป้าหมาย 6 บาท ต่อหุ้น โดยคาดว่าปี 60 กำไรโต 54.7% จากช่วงเดียวกันของปีก่อน และโตต่อ 58.7% เทียบกับช่วงเดียวกันของปีก่อนในปี 61 หนุนด้วย Backlog ปัจจุบันที่ 3.1 พันล้านบาท และอยู่ระหว่างเตรียมชิงงานจาก กสทช. มูลค่าราว 1.8 หมื่นล้านบาท โดยบริษัทตั้งเป้าได้งาน 2.5-3.0 พันล้านบาท รวมทั้งราคาหุ้นปัจจุบันยังมี Upside 21.0%